Twee gevangenes doodgeskiet toe hulle wou ontsnapArgieffoto Twee verhoorafwagtende gevangenes is Dinsdag buite ŉ hof in Limpopo tydens ŉ skermutseling met bewaarders doodgeskiet toe hulle klaarblyklik probeer ontsnap het. Brig. Motlafela Mojapelo, woordvoerder van die polisie, sê die voorval het omstreeks 16:45 voor die hooggeregshof in Thohoyandou gebeur. Volgens Mojapelo het die twee gevangenes daardie dag in die hof verskyn en het bewaarders hulle van die hof se aanhoudingselle terug na die polisievoertuig vergesel. “Dit was toe dat hulle na bewering een van die bewaarders aangeval en probeer het om sy R5-geweer by hom af te neem. Gedurende die skermutseling, is verskeie skote lukraak afgevuur en in die proses is die twee gevangenes doodgeskiet,” het Mojapelo gesê. Die twee gevangenes het saam tereg gestaan op meer as 90 aanklagte, insluitend moord, gewapende roof, sakeroof en transitorooftogte. Mojapelo sê die voorval is reeds by die Onafhanklike Polisieondersoekdirektoraat (Opod) aangemeld wat die ondersoek oorgeneem het. Die name van die oorledenes sal eers bekendgemaak word wanneer hul naasbestaandes van hul dood ingelig is.